Document ID: 31999D0868

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Νοεμβρίου 1999 για την τροποποίηση της απόφασης 1999/549/ΕΚ σχετικά με ορισμένα προστατευτικά μέτρα που αφορούν τη νόσο Newcastle (ψευδοπανώλης των πτηνών) στην Αυστραλία [κοινοποιηθείσα υπό τον αριθμό Ε(1999) 3984] (Κείμενο που παρουσιάζει ενδιαφέρον για τον ΕΟΧ) (1999/868/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 6, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(2), όπως τροποποιήθηκε τελευταία από την οδηγία 96/43/ΕΚ του Συμβουλίου(3), και ιδίως το άρθρο 18 παράγραφος 7, Εκτιμώντας τα ακόλουθα: (1) λόγω κρουσμάτων της νόσου Newcastle στην πολιτεία της Νέας Νότιας Ουαλίας στην Αυστραλία, η Επιτροπή εξέδωσε στις 19 Ιουλίου 1999 την απόφαση 1999/549/ΕΚ σχετικά με ορισμένα προστατευτικά μέτρα που αφορούν τη νόσο Newcastle στην Αυστραλία(4), με την οποία αναστέλλονται οι εισαγωγές ζώντων πτηνών, αυγών προς επώαση, νωπού κρέατος πουλερικών, και κρέατος εκτρεφομένων και αγρίων πτερωτών θηραμάτων από την εν λόγω περιοχή έως την 1η Δεκεμβρίου 1999· (2) αφότου εξεδόθη η απόφαση 1999/549/ΕΚ, η Αυστραλία ανέφερε περαιτέρω εκδήλωση της νόσου Newcastle στην περιοχή του Σύδνεϊ και στην πολιτεία της Νέας Νότιας Ουαλίας· (3) η Αυστραλία έχει εφαρμόσει πρόγραμμα ορολογικού ελέγχου σχετικά με τη νόσο Newcastle για τη μολυσμένη περιοχή της Νέας Νότιας Ουαλίας και τα αποτελέσματα του εν λόγω ελέγχου αναμένονται για τις αρχές της άνοιξης του 2000· (4) είναι αναγκαίο, λόγω της εξέλιξης της νόσου, να τροποποιηθούν τα προστατευτικά μέτρα που θεσπίζονται με την απόφαση 1999/549/ΕΚ· (5) δεν έχουν αναφερθεί κρούσματα της νόσου Newcastle εκτός της περιοχής του Σύδνεϊ, οπότε η υποκείμενη σε ειδικά προστατευτικά μέτρα περιοχή μπορεί να περιορισθεί στο ανατολικό τμήμα της πολιτείας της Νέας Νότιας Ουαλίας· (6) τα ειδικά προστατευτικά μέτρα πρέπει παραμείνουν ενεργά έως ότου γίνουν διαθέσιμα στοιχεία ορολογικού ελέγχου της περιοχής που πλήττεται από τη νόσο· (7) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Το άρθρο 5 της απόφασης 1999/549/ΕΚ τροποποιείται ως εξής: η ημερομηνία "1η Δεκεμβρίου 1999" αντικαθίσταται από την ημερομηνία "1η Μαΐου 2000". 2. Το παράρτημα αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 30 Νοεμβρίου 1999.

Classification Labels:
1934
311
986
703
36

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2079
2479
2106
2113
614
2711
2737
6205
5877

EuroVoc IDs (Expanded): 2079
2479
2106
2113
614
2711
2737
6205
5877

Dataset Source: meu

Split: train